Yesusini “Nanga kongonomo tenji-pai!”
nimbe lipe mundurumu yema yu molorumuna kelko yando ongolie niringimuni,
ulu teringime kinie yamboma ungu-mane siringime kinie yu temane toko siringi.
Nakolo yambo aisili ongo puku ongo puku ˻teko ungu ningu panjiku˼ teringimunge Yesusi kinie ˻yuni lipe mundurumu ye yando oringime˼ kinie langi nonge ena wallo-kolte kepe naa lerimumunge kanopalie Yesusini yemando nimbendo:
“Ene-eneno yambo naa mololi kolea ku tenga laye-kolte múlu piliengi kene na-kinie pea pamili wai!”
nirimu.
Kanu-kinie ene-eneno mindi nomúna andoli sipi tenga suku puku yambo naa mololi kolea ku leli tenga puringi.
Nakolo pungí puringi kinie kanokolie yambo aisili Yesusi kinie yu lombili andolime kinie kanoko imbi siringimunge koleamanga yamboma pali kimbu-kongono teko lkisiku nomú-kélona makaye teko puku ene nomúna wendo pungí koleana kumbi lelko puku nokoko angiliringi.
Yesusi nomú-kélona ulsu omba kanopa yambo paa aisili akuna ongo máku toko moloringi kanopalie ene kongi-sipisipi tápu-teli ye te naa mololi sipisipime mele ku peko moloringi-ne nimbe kanopalie ene kondo kolopa ungu aisili mane simbe terimu.
Kanu-kinie ˻mane sipe molopili˼ ena pumbe terimumunge yu lombili andolime yu molorumuna ongo yundu ningindu:
“I koleana yambo te naa pelemo,
ena kamu pukumu kene
ya máku toko molemele yamboma “Puku kolea marenga langi topo toko li-pangi!”
ni!”
niringi.
Nakolo yuni ˻yu lombili andolimendo˼ pundu topa nimbendo:
“Enene eneno yamboma langi mare liku siei!”
nirimu.
Enene yu walsikulie ningindu:
“ ‘Kakopoi ye tene oli engaki kongono tepalie méle kalolimu limo kou-monemane olio langime topo topo lipulie yamboma siemili!’
ningu nikinuye?”
niringi.
˻Aku-siku niringi pilipelie˼ yuni ene walsipe pilipelie nimbendo:
“Pillawa kaloli nambepa nosikimiliye?
Puku kano-pai!”
nirimu.
Puku koroko kanoko lenjiku yu molorumuna kelko ongolie ningindu:
“Ya langi aisili naa nosilimele.
Pillawa kaloli kanga te-pakara kinie oma kaloli talo kinie ˻aku langi pokore mindi lemo˼.”
niringi.
Kanu-kinie Yesusini nimbendo:
“Yambomando “Era kondili-niline máku toko manie molangi!”
niei!”
nirimu kinie
yamboma tokapu-talo molo tokapu-kise ningu máku toko moloringi.
Kanu-kinie Yesusini pillawa kaloli te-pakara kinie oma talo kinie kanuma lipelie mulú-koleana olando-sipe kanopa ˻Pulu Yemo-kinie˼ “Ange.”
nimbe pillawa kalolime ambolopa pike lepa lombili andolime moke tepa sipelie “Anju yamboma siei!”
nirimu,
˻enene˼ yamboma ˻moke teko siringi˼.
Oma talo kepe lipe moke tepa yamboma pali sirimula.
Ene pali kanu langime noringi kinie olo terimu.
Kanu-kinie lombili andolimene pillawa kaloli kinie oma kinie kanumanga goli lerimuma liku máku toko wale basikete engaki-rurepo toko peke siringi.
Langi noringi yema manjipe pape-tausini (5,000) mele.